<classify> UBORA wa maudhui ya vyombo vya habari nchini uko chini ikilinganishwa na miaka ya nyuma.Hata hivyo, maudhui ya magazeti yameonekana kufanya vizuri zaidi ikilinganishwa na aina nyingine ya vyombo vya habari nchini huku redio za mikoani zikionekana kufanya vizuri kuliko za redio za taifa. Hayo yalibainishwa katika matokeo ya utafiti wa Ubora wa maudhui ya vyombo vya habari Tanzania uliofanywa na Mhadhiri wa Shule ya Uandishi wa Habari ya Chuo Kikuu cha Dar es Salaam, SJMC, Abdallah Katunzi na Mtafiti Christoph Spurk kutoka Uswisi.Kupitia utafiti huo uliolenga ubora wa utendaji wa vyombo vya habari mwaka jana, gazeti la Jamhuri lilitajwa kushika nafasi ya kwanza kwa kufanya vizuri huku redio ya Pangani ikiongoza upande wa redio. Akiwasilisha muhtasari wa matokeo ya utafiti huo uliohusisha jumla ya sampuli 1,886, Katunzi alisema ubora wa kuripoti wa vyombo vya habari nchini uko chini kwenye vigezo vingi vilivyotazamwa. Alitaja maeneo ambayo vyombo hivyo kuwa hayafanyi vizuri kuwa ni pamoja na eneo la kitaaluma, ukamilifu wa habari, habari kueleweka kwa walengwa na maadili ya uandishi wa habari. Alieleza kwa vigezo vya kitaaluma zaidi ya theluthi moja, asilimia 36 ya sampuli husika imetumiwa.Katunzi alisema ikitizamwa vigezo vya ukamilifu wa habari pia sio mzuri kwa wastani wa asilimia 23 tu ya habari, vipindi na makala zilizochambuliwa ndio zilikuwa na maelezo ya kwa nini habari hizo zimeandikwa, na asilimia tisa pekee ya sampuli yote ndio imeweza kutoa uzuri wa habari zilizoandikwa. Kuhusu habari kueleweka kwa walengwa yaani wasomaji , wasikilizaji na watazamaji hali inaridhisha kwani asilimia 56 ya kazi zote zilizochambuliwa zina muundo mzuri wa uandishi, huku zikiunganisha sehemu mbalimbali za habari kwa mtiririko mzuri.Hata hivyo bado kuna changamoto kwa vyombo vya habari kuelezea takwimu kwa namna ambayo inamsaidia msomaji au msikilizaji kuzielewa takwimu hizo. Ni asilimia 25 pekee ya kazi zote ndiyo imeweza kuelezea takwimu kwa kumrahisishia mlengwa kuzielewa, alisema. Kuhusu maadili asilimia 42 ya sampuli yote imeshindwa kuwapa nafasi watuhumiwa kujieleza, ukilinganisha na asilimia 60 ya mwaka 2017, magazeti yamezingatia kigezo hicho kwa asilimia 50,huku redio na televisheni kwa asilimia 33.Alisema mbali ya kuwa na utofauti mkubwa kati ya redio,televisheni na magazeti,kwa ujumla magazeti yamefanya vyema kwenye vigezo vingi ukilinganisha na televisheni na redio. Katunzi alisema ukilinganisha matokeo ya mwaka 2018 na 2017 wakati wa utafiti wa majaribio, ambayo ulikuwa na sampuli ndogo ya vyombo vya habari 12, matokeo ya mwaka 2018 yamebaki kuwa sawa au takriban sawa na ya mwaka 2017.Alisema kwa mwaka 2017 ujumuishaji wa sababu za kuripotiwa kwa habari kwenye habari husika ni wa kiwango sawa na mwaka 2018, huku ujumuishaji wa usuli kwenye habari ukiwa juu kwa mwaka 2017. Idadi ya mitazamo kwenye habari,vipindi na.makala imebaki takriban kiwango kile kile cha asilimia 28 kwa mwaka 2017 na asilimia 26 kwa mwaka 2018.Akizindua utafiti huo, Balozi wa Uswisi nchini, Florence Mattli alipongeza waandaji wa utafiti huo kwa kuweka bayana hali ya vyombo vya habari nchini na kuboresha ubora wa kuripoti zaidi habari za vijijini. Alisema Tanzania inahitaji kuwa na vyombo imara vya habari vyenye kusaidia masuala mbalimbali ikiwemo mapambano dhidi ya rushwa Kadhalika alisema vyombo hivyo popote vinapitia katika changamoto nyingi ikiwemo ya kifedha huku kukiwa na msukumo mkubwa wa matangazo kuhamia katika mitandao .Balozi huyo alisema utafiti huo ni muhimu kutumika kwa kuwa unajenga misingi ya kuwa na majadiliano baina ya serikali na vyombo vya habari huku pia wakijua changamoto wanazokabiliana nazo. Mwandishi Mwandamizi, Edda Sanga alisema ni muhimu waandishi wa habari wakatumia utafiti huo kama msahafu yaani muongozo katika utendaji wao kwa kuwa utaboresha kazi zao zaidi. Utafiti utaelimisha waandishi kuepukana na kuandika habari zenye mtoahabari mmoja,zisizokuwa na usuli lakini pia zisizozingatia umuhimu wa data, alisema na kuongeza habari nzuri inahitaji kuzingatia muktadha, ikichambuliwa vyema na kuwa ya wakati husika na kuzingatia vyanzo vingi vya habari.  <topic>: KITAIFA 